google/wiki40b huggingface dataset:
Στρατονομία (Ελλάδα)

Ιστορία

Η ανάγκη δημιουργίας ενός σώματος που θα ελέγχει και θα εφαρμόζει τους στρατιωτικούς κανονισμούς αλλά και την πειθαρχία ήταν αναγκαία και επιβεβλημένη μετά την Κατοχή (1941-1944) και την ανασύσταση ουσιαστικά του Ελληνικού Στρατού, που είχε καταφύγει στην Μέση Ανατολή μετά την εισβολή των Γερμανικών δυνάμεων. Οι ακρότητες που έλαβαν δράση ανάμεσα σε τακτικά αλλά και άτακτα ελληνικά τμήματα έχουν καταγραφεί στην μνήμη των Ελλήνων κατά την περίοδο της Εθνικής Αντίστασης, αλλά και την περίοδο του εμφυλίου πολέμου (1946-1949). Έτσι, το 1945 δημιουργήθηκε αρχικά η Διεύθυνσις Πειθαρχίας και Τάξεως Αθηνών-Πειραιώς.
Το 1951 με τον Νόμο 1746/51 μετονομάστηκε σε Ελληνική Στρατιωτική Αστυνομία (ΕΣΑ) και έγινε μόνιμο και επίσημο όργανο της Διοίκησης με συγκεκριμένη αποστολή και αρμοδιότητες.

Η ΕΣΑ του Ιωαννίδη

Την περίοδο της δικτατορίας (1967-74) η ΕΣΑ είχε κρίσιμο ρόλο. Την νύχτα του πραξικοπήματος της 21ης Απριλίου ο διευθυντής της ΕΣΑ Ιωάννης Λαδάς (εκ των ηγετών της χούντας) κατέλαβε το υπουργείο Εθνικής Άμυνας. Στο επόμενο διάστημα, υπό την διοίκηση πλέον του ταξίαρχου Δημητρίου Ιωαννίδη μετετράπη στο πιο σκληρό και πιο πιστό στους πραξικοπηματίες τμήμα των Ενόπλων Δυνάμεων, ενώ οι άνδρες της πρωταγωνίστησαν σε θλιβερά περιστατικά βασανισμού χιλιάδων πολιτών αλλά και πολλών αντιχουντικών αξιωματικών, καθιστώντας το όνομα ΕΣΑ απεχθές σε όλους τους Έλληνες. Έτσι, μετά την αποκατάσταση της δημοκρατίας και με απόφαση του υπουργού Εθνικής Άμυνας Ευάγγελου Αβέρωφ η ΕΣΑ μετονομάσθηκε σε Στρατονομία με το Νόμο 276/76, όπως ονομάζεται μέχρι σήμερα.

Μεταπολίτευση και Αλλαγή

Με την άνοδο του ΠΑΣΟΚ στην εξουσία, ο Ανδρέας Παπανδρέου (που ανέλαβε ο ίδιος και το υπουργείο Εθνικής Άμυνας) και οι επιτελείς του προβληματίστηκαν πολύ με την λειτουργία της Στρατονομίας. Τελικά αποφασίστηκε η στελέχωσή της με έμπιστους αξιωματικούς και οπλίτες. Επί κυβερνήσεων Ανδρέα Παπανδρέου τοποθετήθηκε και ο μακροβιότερος διευθυντής της Διεύθυνσης Στρατονομίας, υποστράτηγος Αθανάσιος Κουτσοδημητρόπουλος, που κατείχε την θέση από τον Μάρτιο του 1983 ως τον Αύγουστο του 1989

Έμβλημα

Το έμβλημα της απεικονίζει μία περικεφαλαία, ένα ξίφος και ένα ζυγό. Στην κορυφή του θυρεού υπάρχει το ρητό ΝΟΜΟΙΣ ΠΕΙΘΟΥ.
Φράγκο Λίχτενσταϊν

Το Φράγκο (Frank, στον πληθυντικό: Franken) αποτελεί το νόμισμα του Λίχτενσταϊν από το 1920. Για τις συναλλαγές χρησιμοποιείται νόμιμα το ελβετικό φράγκο, καθώς το κρατίδιο βρίσκεται σε τελωνειακή και νομισματική ένωση με την Ελβετία. Με βάση τη συμφωνία του 1980 ανάμεσα στην Ελβετία και στο Λίχτενσταϊν επιτρέπεται στο δεύτερο να παράγει ελβετικά φράγκα σε κέρματα, όχι όμως και να εκδίδει τραπεζογραμμάτια.

Προηγούμενα νομίσματα

Το Λιχτενστάιν χρησιμοποιούσε την αυστριακή κορόνα  (Krone και Heller ως το 1920 . Λόγω του γεγονότος ότι η κορόνα δεν ήταν σταθερή, άλλαξε νόμισμα και υιοθέτησε το ελβετικό φράγκο.
Τα κέρματα του Λίχτενσταϊν είναι τόσο σπάνια, ώστε στην πραγματικότητα δεν κυκλοφορούν και δεν έχουν εκδοθεί καθόλου τραπεζογραμμάτια, με εξαίρεση των 3 έκτακτων εκδόσεων των "Heller" το 1920 . Τα περισσότερα από τα κέρματα του φράγκου Λίχτενσταϊν έχουν ίση ποσότητα πολύτιμου μετάλλου με το ελβετικό φράγκο, με εξαίρεση αυτά που παρήχθησαν στα τέλη της δεκαετίας του 1980 και στη δεκαετία του 1990.
Ο μεγαλύτερος αριθμός κερμάτων που παρήχθησαν ήταν το 1 φράγκο του 1924. Το 1988 παρήχθησαν φράγκα για την επέτειο συμπλήρωσης των 50 ετών της βασιλείας του  Πρίγκιπα Φραντς Γιόζεφ Β΄. Επίσης, νομίσματα των 10 φράγκων κόπηκαν το 1990 με αφορμή την ανάρρηση στο θρόνο του Πρίγκιπα Χανς Άνταμ Β΄.
Ζωολογία

Η Ζωολογία (από τις λέξεις ζώο + λόγος) είναι ο κλάδος της βιολογίας που ασχολείται με τη μελέτη των ζώων.
Το μυστικό της Βέρα Ντρέικ

Βραβεία/Διακρίσεις

Στο φεστιβάλ της Βενετίας κέρδισε τον Χρυσό Λέοντα και το Volpi Cup καλύτερης ηθοποιού (Ιμέλντα Στόντον).
Στα βραβεία Όσκαρ ήταν υποψήφια στις κατηγορίες: Α' Γυναικείου Ρόλου (Ιμέλντα Στόντον), σκηνοθεσίας και πρωτότυπου σεναρίου. Στις Χρυσές Σφαίρες ήταν υποψήφια στην κατηγορία Α' Γυναικείου Ρόλου σε δραματική ταινία (Ιμέλντα Στόντον).
Στα βραβεία BAFTA κέρδισε στις κατηγορίες: Α' Γυναικείου Ρόλου (Ιμέλντα Στόντον), σκηνοθεσίας και σχεδιασμού κοστουμιών, ενώ ήταν υποψήφια και στις κατηγορίες: καλύτερης ταινίας, πρωτότυπου σεναρίου, Β' Ανδρικού Ρόλου, Β' Γυναικείου Ρόλου, μοντάζ, σχεδιασμού παραγωγής και μέικ απ.
Στα Βραβεία Ευρωπαϊκού Κινηματογράφου κέρδισε το βραβείο Α' Γυναικείου Ρόλου και ήταν υποψήφια για την καλύτερη ταινία.
H.323

Το H.323 είναι ένα τυποποιημένο πρωτόκολλο πολυμέσων ITU. Περιλαμβάνει τη διάφορη επικοινωνία τύπων όπως η φωνή, το βίντεο και δεδομένα.
Πτολεμαίος ΙΔ΄

Βιογραφικά στοιχεία

Μετά το θάνατο του μεγαλύτερου αδελφού του, Πτολεμαίου ΙΓ', κατά τη διάρκεια του εμφυλίου πολέμου για τη διαδοχή του θρόνου, η Κλεοπάτρα Ζ' τον όρισε συμβασιλέα της. Ωστόσο η εξουσία του αυτή ήταν κατ' όνομα μόνο, εφόσον τη χώρα στην πράξη κυβερνούσε η Κλεοπάτρα με τον εραστή της, Ιούλιο Καίσαρα. Όταν το έτος 46 π.Χ. η Κλεοπάτρα ταξίδεψε στη Ρώμη με το γιο της, πήρε μαζί της και τον δεκατριάχρονο Πτολεμαίο. Η δολοφονία του Καίσαρα το Μάρτιο του 44 π.Χ. από τους πολιτικούς του αντιπάλους ανέτρεψε τα όνειρα της Κλεοπάτρας για την ίδρυση μιας αυτοκρατορίας με κεφαλή την ίδια και το Ρωμαίο στρατηλάτη, κι έτσι πήρε τους συγγενείς της και επέστρεψε στην Αίγυπτο. Λίγο αργότερα ο Πτολεμαίος άφησε την τελευταία του πνοή. Ο λόγος παραμένει άγνωστος, ωστόσο ορισμένες από τις αρχαίες πηγές υποστηρίζουν πως πιθανώς να θανατώθηκε από την Κλεοπάτρα, προκειμένου να συμβασιλέψει η ίδια με τον γιο της από τον Καίσαρα, Πτολεμαίο ΙΕ'.
Λαϊκό Βήμα

Το Λαϊκό Βήμα είναι εφημερίδα που εκδίδεται στο Αργυρόκαστρο κάθε δύο εβδομάδες. Η εφημερίδα αυτή υπήρξε το μοναδικό έντυπο μέσο που εκδιδόταν στην ελληνική γλώσσα κατά τη διάρκεια του κομμουνιστικού καθεστώτος στην Αλβανία (1945-1991) και αποτελούσε όργανο, εκείνο το διάστημα, της τοπικής οργάνωσης του κομμουνιστικού κόμματος.

Παρασκήνιο

Μετά τον Β΄ Παγκόσμιο Πόλεμο, η Αλβανία αποτελούσε μέρος του Ανατολικού Μπλοκ. Η κυβέρνηση της Αλβανίας αποτελούταν από ένα κομμουνιστικό καθεστώς με επικεφαλής τον Ενβέρ Χότζα. Η κομμουνιστική Αλβανία ήταν ένα από τα τελευταία επιζώντα σταλινικά καθεστώτα παγκοσμίως, όπου ο τύπος βρισκόταν υπό αυστηρό δικτατορικό έλεγχο μέχρι τη κατάρρευση της πολιτικής τάξης του Ανατολικού Μπλοκ.
Αυτό το καθεστώς κατέστειλε τις τοπικές ελληνικές κοινότητες και πήρε μέτρα για να τη διασκορπίσει ή τουλάχιστον να την κρατήσει πιστή στην Αλβανία. Υπό αυτές τις περιστάσεις, οι Έλληνες, οι οποίοι παραδοσιακά κατοικούσαν στο νότο της χώρας (Βόρεια Ήπειρος) ήταν θύματα σοβαρών παραβιάσεων ανθρωπίνων δικαιωμάτων, ιδιαίτερα σε όρους θρησκευτικής ελευθερίας, εκπαίδευση στην ελληνική γλώσσα και ελευθερία εκδόσεων.

Ίδρυση και λογοκρισία (1945–1991)

Το Λαϊκό Βήμα ιδρύθηκε στις 25 Μαΐου 1945, από το τοπικό παράρτημα του Εργατικού Κόμματος της Αλβανίας, και ήταν η μόνη ελληνόγλωσση εφημερίδα για τις ανάγκες της κοινότητας. Το Λαϊκό Βήμα δημοσιευόταν στο Αργυρόκαστρο, κατοικία μιας μεγάλης ελληνικής μειονότητας, ενώ ήταν διαθέσιμη μόνο στην επαρχία Αργυροκάστρου. Η εφημερίδα ήταν όργανο του τοπικού παραρτήματος του κόμματος και κάθε άρθρο λογοκρινόταν πριν δημοσιευθεί.
Το 1956, το Λαϊκό Βήμα προσέθεσε μια λογοτεχνική σελίδα, αρχικά υπό την αρχισυνταξία του Πάνου Τσούκα, ενεργού μέλους του Εργατικού Κόμματος. Από το 1960 έως το 1968 η δημοσίευση της λογοτεχνικής σελίδας διεκόπη, ενώ από το 1968 έως το 1988 η σελίδα επανήλθε, αυτή τη φορά με την αρχισυνταξία του ποιητή Ανδρέα Ζαρμπαλά. Από το 1988 έως το 1991 έγινε ξεχωριστό λογοτεχνικό περιοδικό με τίτλο "Λογοτεχνικό Λαϊκό Βήμα". Το περιοδικό περιείχε ποίηση και πεζογραφία από καθιερωμένους και νέους ποιητές, ενώ αποτελούσε και λογοτεχνικό κόμβο για τη περιοχή. Επίσης, για να αποφύγουν τη λογοκρισία, αρκετά ποιήματα χρησιμοποιούσαν αλληγορίες και μεταφορές.
Το 1970, μετά από 25 χρόνια κυκλοφορίας, ο Ενβέρ Χότζα βράβευσε την εφημερίδα, έχοντας παίξει πρωταρχικό ρόλο στην επαναστατική εκπαίδευση της Ελληνικής μειονότητας.

Μετακομμουνιστική περίοδος

Στις αρχές του 1991, λόγω της πτώσης του κομμουνιστικού καθεστώτος και της επακόλουθης φιλελευθεροποίησης στην Αλβανία, το Λαϊκό Βήμα συνέχισε να δημοσιεύεται αλλά αυτή τη φορά ως ιδιωτική εφημερίδα με Έλληνες ιδιοκτήτες από το Αργυρόκαστρο. Εκτός από το Λαϊκό Βήμα, το οποίο εκδίδεται μέχρι σήμερα, εκδίδονται και άλλες ελληνικές εφημερίδες και περιοδικά, τα οποία εξυπηρετούν τις ελληνικές κοινότητες της περιοχής. Επίσης είναι διαθέσιμα σε περιοχές της γειτονικής Ελλάδας.
NGC 1049

Το NGC 1049 είναι σφαιρωτό σμήνος στον αστερισμό Κάμινο. Απέχει περίπου 630.000 έτη φωτός από τη Γη και είναι διακριτός με τηλεσκόπια μέτριου μεγέθους. Τον ανακάλυψε ο αστρονόμος Τζον Χέρσελ στα 1834–38, αλλά ο γαλαξίας στον οποίο ανήκει το NGC 1049 ανακαλύφθηκε μόλις το 1938, από τον Χάρλοου Σάπλεϋ (Harlow Shapley).
Άλμπερτ Χόφμαν

Ζωή και σταδιοδρομία

Ο Χόφμαν γεννήθηκε στο Μπάντεν της Ελβετίας και ήταν το πρώτο από τα τέσσερα παιδιά που γεννήθηκαν στην οικογένεια του κατασκευαστή εργαλείων Άντολφ Χόφμαν και της συζύγου του Ελισάβετ (το γένος Schenk). Λόγω των χαμηλών εισοδημάτων του πατέρα του, ο νονός του Άλμπερτ κατέβαλε τα έξοδα για την μόρφωσή του. Όταν ο πατέρας του αρρώστησε, ο Χόφμαν πήρε θέση ως μαθητευόμενος σε εμπορικό κατάστημα συναφές με τις σπουδές του. Σε ηλικία 20 ετών, ο Χόφμαν ξεκίνησε τις σπουδές του στη Χημεία στο Πανεπιστήμιο της Ζυρίχης, τελειώνοντας τρία χρόνια αργότερα, το 1929. Το κύριο ενδιαφέρον του ήταν η χημεία των φυτών και των ζώων, και αργότερα διεύθυνε μια σημαντική έρευνα όσον αφορά την χημική δομή της κοινής ζωικής ουσίας χιτίνη, για την οποία και έλαβε το διδακτορικό του, με έπαινο το 1930.
Στις 16 Νοεμβρίου του 1938 εφηύρε το LSD στα εργαστήρια της φαρμακευτικής εταιρείας Sandoz, στη Βασιλεία, στα πλαίσια ενός γενικού ερευνητικού προγράμματος για τη μελέτη της ιατρικής χρήσης θεραπευτικών βοτάνων. Η παραισθησιογόνος δράση του διαπιστώθηκε πέντε χρόνια αργότερα, στις 16 Απριλίου 1943.
Γιούχα Σίπιλα

Εκπαίδευση

Ο Σίπιλα είναι κάτοχος τίτλου μάστερ από το Πανεπιστήμιο του Όουλου στην επιστήμη μηχανικού από το 1986.

Οικογένεια

Ο Σίπιλα είναι παντρεμένος με τη Μίνα-Μααρία Σίπιλα, ενώ έχει 5 παιδιά. Το νεότερο από αυτά, ο Τουόμο (γεννημένος το 1993) πέθανε στις 18 Φεβρουαρίου 2015.

Επιχειρηματική δραστηριότητα

Η επιχειρηματική του δραστηριότητα ξεκίνησε στην Lauri Kuokkanen Ltd. Στην πορεία, διετέλεσε διευθύνων σύμβουλος της Solitra Oy, ενώ το 1998 ίδρυσε την επιχείρηση Fortel Invest Oy. Την περίοδο 2002-2005 διετέλεσε διευθύνων σύμβουλος της Elektrobit Oy.
Ο Σίπιλα έγινε εκατομμυριούχος το 1996, όταν πούλησε την Solitra Oy στην αμερικανική ADC Telecommunications.

Πολιτική σταδιοδρομία

Ως φοιτητής, ο Σίπιλα εργάστηκε για ένα διάστημα στη Φινλανδική Νεολαία Κέντρου, ωστόσο δεν είχε κάποια άλλη σημαντική εμπειρία στην πολιτική μέχρι το 2011, οπότε και εξελέγη βουλευτής.
Τον Απρίλιο του 2012, ο Γιούχα Σίπιλα ανακοίνωσε την υποψηφιότητά του για την ηγεσία του Κόμματος Κέντρου ενόψει του συνεδρίου του κόμματος που διεξήχθη το καλοκαίρι του ιδίου έτους. Στις 9 Ιουνίου 2012 εξελέγη αρχηγός του Κόμματος Κέντρου συγκεντρώνοντας 1.251 ψήφους των συνέδρων έναντι 872 που συγκέντρωσε ο αντίπαλός του Τουόμο Πουουμάλα.

Πρωθυπουργός

Στις 19 Απριλίου 2015 διεξήχθησαν οι βουλευτικές εκλογές, στις οποίες το Κεντρώο Κόμμα της Αντιπολίτευσης αναδείχθηκε πρώτο κόμμα. Ο απερχόμενος πρωθυπουργός Αλεξάντερ Στουμπ αναγνώρισε την ήττα του και συνεχάρη το νικητή των εκλογών. Η επίσημη εκλογή του Σίπιλα έγινε στις 28 Μαΐου 2015 με 128 ψήφους υπέρ έναντι 62 κατά στο κοινοβούλιο.Ο νέος πρωθυπουργός ορκίστηκε στις 29 Μαΐου 2015.
WatchOS

Το watchOS είναι το λειτουργικό σύστημα που χρησιμοποιείται για το Apple Watch, που αναπτύχθηκε από την Apple και κυκλοφόρησε τον Απρίλιο του 2015, παράλληλα με το Apple Watch. Υποστηρίζει εφαρμογές τρίτων, έχει πολλές όψεις του ρολογιού και χαρακτηριστικά όπως το Siri, οι χάρτες, τα μηνύματα, την υγεία και διάφορα συστήματα υπενθύμισης (ρολόι, ημερολόγιο, υπομνήσεις και σημειώσεις). Το watchOS έχει αναπτυχθεί μόνο για το Apple Watch, και δεν μπορεί να λειτουργήσει σε οποιαδήποτε άλλη συσκευή.
Coffee Island

Ιστορία

H Coffee Island ιδρύθηκε το 1999 στην Πάτρα.
Το 2009, η Coffee Island επεκτάθηκε στην Κύπρο, όπου άνοιξε το πρώτο Καφεκοπτείο. 
Στα τέλη του 2016, η Coffee Island επεκτάθηκε στο εξωτερικό. Δημιουργήθηκε ένα καφεκοπτείο, στο Λονδίνο, στο Ηνωμένο Βασιλείο. Εν συνεχεία, το Μάιο του 2017 η εταιρία επεκτάθηκε και υπερατλαντικά, στην αγορά του Καναδά ανοίγοντας το πρώτο κατάστημα στο Τορόντο.
Λεωφόρος Αρχιεπισκόπου Μακαρίου Γ’ (Λευκωσία)

Η Λεωφόρος  Αρχιεπισκόπου Μακαρίου Γ’ βρίσκεται στο κέντρο της  Λευκωσίας. Όταν η Κύπρος ήταν αποικία των Βρετανών ονομαζόταν οδός Πλούτο (Pluto Street) και ήταν ο βασικός δρόμος που οδηγούσε στη Λεμεσό.
Σήμερα η Λεωφόρος Αρχιεπισκόπου Μακαρίου Γ’ ξεκινά από τη Λεωφόρο Ευαγόρα και τελειώνει στη Λεωφόρο Αγλαντζιά ενώ παράλληλοί της δρόμοι είναι η οδός Στασικράτους και η Λεωφόρος Θεμιστοκλή Δέρβη. Έχει μήκος 2 χιλιόμετρα και στις δυο πλευρές της υπάρχουν εκατοντάδες μαγαζιά και διάφορα πολυκαταστήματα, μεταξύ των οποίων το City Plaza, που είναι το μεγαλύτερο πολυκατάστημα στο κέντρο της κυπριακής πρωτεύουσας. Στη Λεωφόρο  Αρχιεπισκόπου Μακαρίου Γ’ βρίσκεται επίσης η Έπαυλη Λυσσιώτη, που χτίστηκε το 1928, και στην οποία στεγάζεται η Τράπεζα της Ελλάδας, στην Κύπρο καθώς και το Μέγαρο Γαλαξίας, με μπαρ, εστιατόρια και άλλα καταστήματα.
Ματθίλδη της Βουλώνης

Γάμος

Η Ματθίλδη παντρεύτηκε τον Στέφανο, κόμη του Μορτέν (1125), που είχε μεγάλη τιμή στην Αγγλία, μετά τον θάνατο του πατέρα της η ίδια και ο σύζυγός της έγιναν κόμητες της Βουλώνης. Έκαναν δύο παιδιά την εποχή του Ερρίκου Α΄ της Αγγλίας ο οποίος τους είχε δώσει κατοικία στο Λονδίνο έναν γιο και μία κόρη.  Ο γιος ονομάστηκε Βαλδουίνος προς τιμή του θείου της Ματθίλδης Βαλδουίνου Α΄ της Ιερουσαλήμ, η κόρη ονομάστηκε Ματθίλδη. Ο Βαλδουίνος πέθανε παιδί, η μικρή Ματθίλδη αν και πέθανε επίσης πρόωρα πρόλαβε να παντρευτεί τον Βάλεραν του Μελάν, κόμη του Γούστερ.

Βασίλισσα της Αγγλίας

Με τον θάνατο του Ερρίκου Α΄ (1135) ο Στέφανος έσπευσε στην Αγγλία με το πλεονέκτημα του θαλάσσιου ελέγχου της Βουλώνης και στέφθηκε βασιλιάς χτυπώντας την αντίπαλό του Αυτοκράτειρα Ματθίλδη. Η Ματθίλδη της Βουλώνης στέφθηκε βασίλισσα την ημέρα του Πάσχα (22 Μαρτίου 1136). 
Στον εμφύλιο πόλεμο που ακολούθησε, γνωστό ως Αναρχία, η Ματθίλδη αποδείχθηκε η ισχυρότερη οπαδός του συζύγου της. Όταν η Αγγλία δέχθηκε εισβολή (1138) κάλεσε στρατεύματα από τη Βουλώνη και τη σύμμαχό της Φλάνδρα και πολιόρκησε το κάστρο του Ντόβερ με επιτυχία, στη συνέχεια πήγε βόρεια στο Ντάραμ όπου έκανε συνθήκη με τον Δαυίδ Α΄ της Σκωτίας (1139). 
Ο Στέφανος αιχμαλωτίστηκε στη μάχη του Λίνκολν (1141), ενώ η Αυτοκράτειρα Ματθίλδη προετοιμαζόταν στο Λονδίνο για την στέψη της η Ματθίλδη της Βουλώνης και ο αδελφός του Στέφανου Ερρίκος του Μπλουά την έδιωξαν από την πόλη. Η αυτοκράτειρα Ματθίλδη συνέχισε να πολιορκεί τον Ερρίκο στο Γούστερ και η Ματθίλδη της Βουλώνης διέταξε το στρατό της να επιτεθεί στους πολιορκητές, ανάμεσα στους συλληφθέντες ήταν ο ετεροθαλής αδελφός της αυτοκράτειρας Ροβέρτος του Γκλόστερ. Οι δύο ξαδέρφες συμφώνησαν να ανταλλάξουν φυλακισμένους και ο Στέφανος κυβέρνησε πάλι ως βασιλιάς. 
Η Ματθίλδη πέθανε από πυρετό στο Έσσεξ και τάφηκε στο αβαείο του Φάβεσαμ που ίδρυσε με τον σύζυγό της.
Ιγνάτιος μάγιστρος

Ο Ιγνάτιος μάγιστρος ήταν ποιητής του τέλους του ένατου αιώνα. Στην Παλατινή Ανθολογία σώζεται ένα επίγραμμά του (Ignatius magister Grammaticorum) (I 109) και άλλα τέσσερα αποδίδονται σε Ιγνάτιο χωρίς ειδικότερο προσδιορισμό (XV 29, 30, 31, 39).
Βαλεντίνα Μονέττα

Πρώτα χρόνια

Η Μονέττα γεννήθηκε το 1975 και ξεκίνησε την καριέρα της σε ηλικία 20 ετών τραγουδώντας σε διάφορα συγκροτήματα.

Παρουσία στην Eurovision

Η συμμετοχή της στο διαγωνισμό τραγουδιού της Eurovision το 2012 ανακοινώθηκε αρχικά με τον τίτλο τραγουδιού "Facebook Uh, Oh, Oh"' Όμως στη συνέχεια το τραγούδι τροποποιήθηκε, ώστε , σύμφωνα με τους κανονισμούς της Eurovision, να μην περιέχονται εμπορικά μηνύματα. Ο νέος τίτλος του τραγουδιού ήταν "The Social Network Song (OH OH – Uh - OH OH)" και οι στίχοι διατηρήθηκαν εξ ολοκλήρου, με εξαίρεση τις κατά λέξη αναφορές στο Facebook. H Μονέττα τραγούδησε στον πρώτο ημιτελικό αλλά δεν προκρίθηκε στον τελικό. Όμως, κατατάχθηκε στην 14η θέση με 31 βαθμούς, καθιστώντας τη συμμετοχή του 2012 ως την καλύτερη για τον Άγιο Μαρίνο στην ιστορία του διαγωνισμού της Eurovision.
Το 2013 εκπροσώπησε ξανά τη χώρα της στο διαγωνισμό με το τραγούδι "Crisalide (Vola)", μια σύνθεση του Ραλφ Σίγκελ σε στίχους του Μάουρο Μπαλέστρι. Τραγούδησε στον δεύτερο ημιτελικό στις 16 Μαΐου 2013 συγκεντρώνοντας 47 βαθμούς (11η θέση) και αποτυγχάνοντας ξανά να προκριθεί στον μεγάλο τελικό. 
Την επόμενη χρονιά (2014) κατάφερε να προκριθεί στον τελικό με το τραγούδι Maybe (Forse), καταλαμβάνοντας την 24η θέση.
Στις 12 Μαρτίου 2017 επιβεβαιώθηκε η 4η συμμετοχή της Μονέττα στον διαγωνισμό τραγουδιού της  Eurovision, εκπροσωπώντας τον Άγιο Μαρίν με το τραγούδι "Spirit of the Night", σε ένα ντουέτο με τον Αμερικανό τραγουδιστή Τζίμι Γουίλσον. Το τραγούδι κατατάχθηκε τελευταίο στον δεύτερο ημιτελικό με 1 βαθμό.
Η Μονέττα έχει ισοφαρίσει το ρεκόρ για την τραγουδίστρια με τις περισσότερες συμμετοχές στον διαγωνισμό τραγουδιού της Eurovision, που κατέχουν η Ελίζαμπεθ Αντρέασεν και η Sue του συγκροτήματος Peter, Sue & Marc.
Volkswagen Passat

Το Volkswagen Passat είναι ένα μεγαλομεσαίο οικογενειακό αυτοκίνητο της κατηγορίας D, που παράγεται από τη γερμανική αυτοκινητοβιομηχανία Volkswagen. Κατασκευάζεται από το 1973 και από το 2014 βρίσκεται στην όγδοη γενιά του, γνωστή ως B8. Το όνομα του μοντέλου προήλθε από τους ανέμους Passat, όπως λέγονται οι αληγείς άνεμοι στα γερμανικά.

Ιστορία

Η πρώτη γενιά του Passat, γνωστή ως Β1, μπήκε στην παραγωγή στις 14 Μαΐου 1973 στο εργοστάσιό της στο Βόλφσμπουργκ της Γερμανίας, ως μια παραλλαγή του Audi 80 πρώτης γενιάς (που είχε λανσαριστεί το 1972) με διαφορετικό σήμα, ενώ η δεύτερη γενιά B2 έγινε πλέον ανεξάρτητο μοντέλο. Κατά το πέρασμα των ετών, οι γενιές του Passat αυξάνονταν σταθερά σε διαστάσεις: ενδεικτικώς, το Passat B7 ήταν μεγαλύτερο από 4,76 μέτρα σε μήκος και 1,82 μέτρα σε πλάτος, όταν το πρώτο μοντέλο είχε μήκος μόλις 4,20 μέτρα και πλάτος 1,60 μέτρα. Μέχρι τον Απρίλιο του 2007, κατασκευάστηκαν πάνω από 15 εκατομμύρια αντίτυπα του VW Passat και των τοπικών εκδοχών του, όπως το VW Santana της Κίνας. Το 2008, προστέθηκε η κάπως πιο πολυτελής 4-πορτη κουπέ έκδοση Passat CC, που ουσιαστικά κυκλοφόρησε ως ένα ανεξάρτητο μοντέλο. Στις 4 Απριλίου 2019 κατασκευάστηκε στο εργοστάσιο του Έμντεν στη Γερμανία το 30.000.000-στό Passat.
Ενώ κατασκευάζεται ως sedan και station wagon, το station wagon αποτελεί την πιο δημοφιλή έκδοση, φτάνοντας το 70% τον πωλήσεων. Στο παρελθόν, το Passat στη Γερμανία ήταν εξαιρετικά δημοφιλές: το 2006 πωλήθηκαν 124.611 οχήματα, αν συνυπολογιστούν και τα ενοικιαζόμενα και τα αυτοκίνητα εργοστασίου. Στα νεότερα χρόνια, ωστόσο, σημειώθηκε μια μεγάλη πτώση της ζήτησης λόγω της ολοένα και εντονότερης στροφής του κοινού προς τα SUV και τα crossover. Μάλιστα υπάρχουν αναφορές ότι τα σημερινά σχέδια της εταιρείας προβλέπουν οριστική διακοπή της γερμανικής παραγωγής του Passat το 2022 και μετατροπή των σχετικών εργοστασίων για την παραγωγή νέων ηλεκτροκίνητων μοντέλων.
1,2-αιθενοδιόλη

Ταυτομέρεια

Βασική ιδιότητά της είναι η ταυτομέρεια με την υδροξυαιθανάλη, με την οποία βρίσκεται σε χημική ισορροπία, έντονα μετατοπισμένη σε όφελος της υδροξυαλδεΰδης:

Αλογόνωση

Με επίδραση αλογόνου (X₂) έχουμε προσθήκη στην αιθενοδιόλη-1,1, οπότε παράγεται αρχικά η ασταθής 1,2-διαλοαιθανοδιόλη-1,2, που αφυδραλογονώνεται σχηματίζοντας τελικά αιθανοδιάλη:
Εκμαγείο (Βρετανικό Μουσείο, αρ. 609)

Περιγραφή

Πρόκειται για το εν τρίτο λίθινου εκμαγείου, ίσως από στεατίτη. Χρησιμοποιείτο μάλλον στην χρυσοχοΐα για την κατασκευή δακτυλιδιών, χαρακτηριστικού μυκηναϊκού τύπου. Στο επάνω μέρος φέρει οπή για την έκχυση υγροποιημένου μετάλλου. Φέρει επίσης τέσσερις οπές, στις οποίες προσάρμοζαν αντίστοιχα τέσσερις εξοχές των αντίκρυ άλλων δύο τεμαχίων, τα οποία έκλειναν ερμητικά. Στο εσωτερικό διακρίνεται κοίλο ανάγλυφο, που αντιπροσώπευε λιονταροκεφαλή.
Λίμνη Ρακίτα

Η Λίμνη της Ρακίτας είναι μία πολύ μικρή λίμνη, η οποία μπορεί να χαρακτηριστεί και ως έλος, και βρίσκεται στα ορεινά του Νομού Αχαΐας και του Δήμου Ερυμάνθου, στην περιοχή του οροπεδίου της Ρακίτας, απ' όπου αντλεί και την ονομασία της.
Η συνολική έκταση που καταλαμβάνει είναι περίπου 300 στρέμματα.

Ιστορία

Η λίμνη από το 1952-1954 περίπου αποτελεί μέρος της εκκλησιαστικής περιουσίας ενώ μέχρι τότε ανήκε, ήδη από την εποχή της Τουρκοκρατίας, στην Κοινότητα Μαζαρακίου. Σε περιπτώσεις πιθανής φορολογίας της από τους Οθωμανούς, οι κάτοικοι της περιοχής ανέφεραν ότι ανήκε στο ναό της Αγίας Παρασκευής (Ασπροκκλησιά) της περιοχής, ώστε να τυγχάνει φοροαπαλλαγής.

Περιβάλλον

Η λίμνη αποτελεί σημαντικό υδροβιότοπο του αλπικού τρίτωνα. Βέβαια σήμερα η αλόγιστη χρήση διαφόρων τοξικών λιπασμάτων έχει φέρει τη λίμνη στο χείλος της οικολογικής καταστροφής.

Σημείωση

Δεν πρέπει να ταυτίζεται με τη μικρή λίμνη Βεργούρι που βρίσκεται στην ίδια περιοχή, σε γειτονική θέση.
Αλέξανδρος της Βυρτεμβέργης (1771-1833)

Βιογραφία

Ήταν ο έβδομος γιος του Φρειδερίκου Β΄ Ευγενίου δούκα της Βυρτεμβέργης και της Φρειδερίκης-Σοφίας των Χοεντσόλερν, κόρης του Φρειδερίκου-Γουλιέλμου μαργράβου του Βρανδεμβούργου-Σβετ. Γεννήθηκε στο Μονμπελιάρ, που τότε ανήκε στη Γερμανία με την ονομασία Μέμπελγκαρτ. Είχε δέκα αδέλφια: τον Φρειδερίκο Α΄ της Βυρτεμβέργης, τη Σοφία-Δωροθέα (Μαρία Φεοντόροβνα) σύζυγο του Παύλου Αυτοκράτορα της Ρωσίας, κ.ά.

Στρατιωτική σταδιοδρομία

Υπηρέτησε στον Ρωσικό στρατό ως συνταγματάρχης το 1791 και μετά στον Αυστριακό στρατό, τον οποίο ακολούθησε στην εκστρατεία εναντίον της Γαλλίας (1796-99). Συμμετείχε σε πέντε μάχες. Το 1796 έγινε υποστράτηγος και το 1798 αντι-στρατάρχης της Αυστρίας.
Το έτος εκείνο συνάντησε τον Αλεξάντρ Σουβόροφ και ακολούθησε τη σύστασή του να επιστρέψει στο Ρωσικό στρατό. Ως αντιστράτηγος ήταν διοικητής του Συντάγματος Θωρακοφόρων (μετέπειτα Δραγόνων) της Ρίγα. Έγινε στρατηγός του Ιππικού και το 1811 διοικητής της Λευκορωσίας. Στην εκστρατεία του 1812 υπηρέτησε στο Στρατηγείο της Α΄ Δυτικής Στρατιάς και έδωσε επτά μάχες· πολιόρκησε και κατέλαβε το Ντάντσιχ (Γκντανσκ). Του απονεμήθηκε η διάκριση του Τάγματος του Αγ. Γεωργίου και επέστρεψε στη Λευκορωσία και στο Σύνταγμά του.
Το 1822 έγινε επικεφαλής των Επικοινωνιών και ξεκίνησε τη δημιουργία μεγάλης κλίμακας αρδευτικών έργων στη Δυτική Ρωσία, όπως το κανάλι του Βίννταβσκι. Το 1826 έγινε μέλος του Συντάγματος Θωρακοφόρων του Αικατερινοσλάβ και μέλος του Συμβουλίου του Κράτους, αλλά επέστρεψε στη Λευκορωσία και στο Σύνταγμά του το 1827. Πέντε έτη μετά αποσύρθηκε και επέστρεψε στη Γερμανία.

Απόγονοι

Είναι ιδρυτής του νεότερου κλάδου του Οίκου, τού λεγομένου δουκικού, που από τον εγγονό του Φίλιππο και μετά ήταν καθολικοί· είναι ο μόνος κλάδος, που έχει άρρενες απογόνους ως τις ημέρες μας. Οι (τέσσερις) πρεσβύτεροι κλάδοι είτε εξέλιπαν είτε, λόγω μοργανατικών γάμων, δεν μπορούσαν να διαδεχθούν. Ο Αλέξανδρος απεβίωσε το 1883 στο Γκότα της Θουριγγίας σε ηλικία 62 ετών.